बचपन में रॉड से पीटते थे पिता, अंतिम संस्कार में नहीं गए, अफेयर के कारण टूट गई शादी
मिस्टर World Most Famous Bodybuilder And Actor Arnold Schwarzenegger Birthday Special Story; करियर में उन्होंने संघर्ष कर सफलता हासिल कर ली, लेकिन अफेयर की वजह से उनका पूरा परिवार बिखर गया और 25 साल की शादी भी खत्म हो गई।
दुनिया के सबसे फेमस बॉडी बिल्डर और एक्टर अर्नोल्ड श्वार्जनेगर का आज 76वां बर्थडे है। आज हम पूरी दुनिया में जो बॉडी बिल्डिंग का क्रेज देखते हैं, उसके पीछे इसी लीजेंड का योगदान रहा है। बाॅडी बिल्डिंग में 5 बार मिस्टर यूनिवर्स और 7 बार मिस्टर ओलंपिया का खिताब इन्हीं के पास है। कॉनन द बारबैरियन और द टर्मिनेटर जैसी फिल्मों में अपने रोल के कारण अर्नोल्ड ने हॉलीवुड में एक एक्शन हीरो के रूप में अपनी पहचान बनाई।
बचपन से लेकर उनका यहां तक सफर कई तरह के संघर्षों से भरा रहा। पिता को शक था कि अर्नोल्ड उनकी संतान नहीं हैं। छोटी सी गलती करने पर उन्हें खूब मार पड़ती। बॉक्सर के पोस्टर लगाने पर पिता गे समझकर उन्हें मारते भी थे।
करियर में उन्होंने संघर्ष कर सफलता हासिल कर ली, लेकिन अफेयर की वजह से उनका पूरा परिवार बिखर गया और 25 साल की शादी भी खत्म हो गई।
पढ़िए अर्नाल्ड श्वार्जनेगर के बर्थडे पर उनकी लाइफ के दिलचस्प फैक्ट्स…
पिता अर्नोल्ड को बायोलॉजिकल बेटा नहीं मानते थे 
अर्नोल्ड श्वार्जनेगर का जन्म 30 जुलाई 1947 को ऑस्ट्रिया में हुआ था। पिता गुस्ताव पुलिस ऑफिसर थे। अर्नोल्ड ने एक इंटरव्यू में कहा था कि उनके पेरेंट्स बहुत सख्त थे। अगर वो और उनके बड़े भाई कोई गलती कर देते थे, तो दोनों की रॉड से पिटाई होती थी।
अर्नोल्ड और उनके पिता के रिश्ते में हमेशा खटास रही। पिता बड़े बेटे मीनहार्ड को अर्नोल्ड की तुलना में ज्यादा प्यार करते थे। उन्हें शक था कि अर्नोल्ड उनके सगे बेटे नहीं हैं। पिता को शराब की लत थी। इसी वजह से अर्नोल्ड अगर छोटी सी भी गलती कर देते तो, पिता उन्हें बहुत पीटते थे।
14 साल की उम्र में शुरू की बॉडी बिल्डिंग
पिता से ही इंस्पायर होकर उन्होंने कम उम्र से ही स्पोर्ट्स में हिस्सा लेना शुरू कर दिया। पढ़ाई में उनका मन बिल्कुल नहीं लगता था। 14 साल की उम्र से ही उन्होंने बॉडी बिल्डिंग शुरू कर दी थी।
उनके पिता चाहते थे कि वो उन्हीं की तरह पुलिस ऑफिसर बनें। स्पोर्ट्स और बॉडी बिल्डिंग के प्रति बेटे के जुनून को देख पेरेंट्स परेशान रहने लगे। उनका मानना था कि इस वजह से अर्नोल्ड का फ्यूचर बर्बाद हो जाएगा। हालांकि, पिता ने उन्हें बॉडी बिल्डिंग से कभी रोका भी नहीं।
मेल बाॅडी बिल्डर्स की तस्वीर लगाने पर पेरेंट्स गे समझते थे
अर्नोल्ड ने एक इंटरव्यू में बताया था कि जब उन्होंने बॉडी बिल्डिंग शुरू की, उस वक्त लोगों को इसके बारे में ज्यादा जानकारी नहीं थी। वो मोटिवेशन के लिए कमरे में मेल बॉडी बिल्डर्स की तस्वीरें लगाते थे। इस वजह से पेरेंट्स को उनकी सेक्सुएलिटी पर शक होने लगा। उन्हें लगता था कि अर्नोल्ड गे हैं और उन्हें लड़कियों में कोई दिलचस्पी नहीं है। इस वजह से भी कई बार पिता ने उनकी पिटाई कर दी थी।
वहीं मां इतनी परेशान हो गई थीं कि उन्होंने अर्नोल्ड को दिखाने के लिए डॉक्टर को बुला लिया। उन्होंने डॉक्टर से कहा- मेरे बेटे को कुछ हो गया है। कमरे की दीवार पर उसने सिर्फ आदमियों की तस्वीरें लगा रखी हैं।
सेना की ड्यूटी सही से ढंग से ना पूरा करने पर एक साल जेल में रहे 
जब अर्नोल्ड 18 साल के हुए तो वह देश की सेवा के लिए ऑस्ट्रियन आर्मी में भर्ती हो गए। ऑस्ट्रिया में देश की सेवा के लिए युवाओं को कुछ साल सेना में बिताना जरूरी होता था। अर्नोल्ड सेना में शामिल तो हो गए, लेकिन उनका ध्यान बॉडी बिल्डिंग में ही लगा रहता था।
सेना में काम के दौरान ही वो जूनियर मिस्टर यूरोप में पार्टिसिपेट करने चले गए और विनर भी बने। इस वजह से उन्हें सेना का काम ढंग से पूरा ना करने पर एक साल की सजा सुनाई गई।
कम उम्र में मिस्टर यूनिवर्स और मिस्टर ओलंपिया का खिताब जीता
बॉडी बिल्डिंग में अर्नोल्ड के आइडियल रेग पार्क थे, जिनसे वो हमेशा से मिलता चाहते थे। रेग पार्क तीन बार बाॅडी बिल्डिंग में मिस्टर यूनिवर्स कॉम्पिटिशन जीत चुके थे। कुछ मुलाकातों के बाद दोनों अच्छे दोस्त बन गए। रेग पार्क अर्नाल्ड के मेंटर बने और उन्हें ट्रेन भी किया।
20 साल की उम्र में अर्नोल्ड सबसे कम उम्र के बाॅडी बिल्डिंग में मिस्टर यूनिवर्स का खिताब जीतने वाले बने। ये टाइटल उन्होंने पांच बार और जीता। इसके साथ ही उन्होंने मात्र 23 साल की उम्र में 1970 में बाॅडी बिल्डिंग में मिस्टर ओलंपिया का खिताब भी जीता, जिससे वो अब तक के सबसे कम उम्र के मिस्टर ओलंपिया भी बन गए। ये खिताब अर्नोल्ड ने 7 बार जीता था।
भाई-पिता के अंतिम संस्कार में शामिल नहीं हुए 
साल 1971 और 1972 अर्नोल्ड के परिवार के लिए अच्छा नहीं रहा। उनके बड़े भाई मीनहार्ड की एक एक्सीडेंट में मौत हो गई। पिता के साथ अच्छे रिश्ते नहीं होने की वजह से वो भाई के अंतिम संस्कार में नहीं गए थे। कई रिपोर्ट्स ने दावा किया था उनका भाई नशे में धुत्त होकर कार चला रहा था जिससे एक्सीडेंट हुआ और मौत हो गई। भाई की मौत के ठीक एक साल बाद दिसंबर 1972 में उनके पिता का ब्रेन स्ट्रोक से निधन हो गया। पिता के अंतिम संस्कार में भी वो नहीं गए थे।
परफॉर्मेंस सुधारने के लिए नशीली दवाओं का सेवन करते थे
अर्नोल्ड ने खुलासा किया था कि बॉडी बिल्डिंग के दौरान उन्होंने स्टेरॉयड का इस्तेमाल किया था। NBC न्यूज की रिपोर्ट के अनुसार, उन्हें अतीत में ड्रग्स का इस्तेमाल करने का कोई पछतावा नहीं था। अर्नोल्ड ने कहा था- मुझे इस बात का कोई पछतावा नहीं था, क्योंकि उस समय ये बाजार में नया आया था। हालांकि, इसका उपयोग मैंने डॉक्टरों की देखरेख में किया था।
डिप्रेशन में भी रहे
‌‌BBC की रिपोर्ट के अनुसार, 2018 में एक फैन ने अर्नोल्ड को खत लिखा था। उस खत के जरिए फैन ने बताया था कि वो लंबे से डिप्रेशन में है, जिस वजह से वो जिम नहीं जा सकता। फैन ने अर्नोल्ड से गुजारिश की थी कि वो उसे मोटिवेट करने की कोई ट्रिक बताएं। फैन के जवाब में उन्होंने खत लिखा और बताया- हम सभी चुनौतियों से गुजरते हैं, हम सभी असफलताओं से गुजरते हैं, लेकिन हमें हार नहीं माननी चाहिए। जब हम परेशान चल रहे हों तो बिना किसी संकोच में अपनी करीबियों से मदद मांगनी चाहिए। खराब वक्त हर किसी की लाइफ में एक बार तो जरूर आता है।
1970 में सक्सेस मिलने के बाद भी अर्नोल्ड डिप्रेशन में रहे। जिस वजह से उन्होंने मेडिटेशन का सहारा लिया था। उन्होंने लगभग एक साल तक रोज मेडिटेशन किया और इस बुरे दौर से बाहर निकले।
फिल्मों में आने का मजाक बनाते थे
अर्नोल्ड को फिल्मों में काम आसानी से नहीं मिला था। उन्होंने एक इंटरव्यू में बताया था,, फिल्म इंडस्ट्री में जो लोग कास्टिंग करते थे, वो मेरी बॉडी का मजाक उड़ाते थे। कहते थे कि ऐसी बॉडी की वजह से मैं एक्टर बनने के लायक नहीं। मेरे एक्सेंट का भी लोग मजाते उड़ाते थे। साथ ये भी कहते थे कि मेरा नाम इतना लंबा क्यों है।
नौकरानी के साथ रही सीक्रेट रिलेशनशिप, बेटे का जन्म भी हुआ
26 अप्रैल 1986 को अर्नोल्ड ने मारिया श्राइवर से शादी की थी। मारिया अमेरिका राइटर और पत्रकार हैं। शादी के बाद मारिया और अर्नोल्ड चार बच्चों के पैरेंट बने। हालांकि, 25 साल बाद 9 मई 2011 को दोनों का तलाक हो गया। तलाक की वजह बनी अर्नोल्ड और उनकी नौकरानी की सीक्रेट रिलेशनशिप।
7 जून 2023 को रिलीज हुई डॉक्यूमेंट्री 'अर्नोल्ड’ में अर्नोल्ड ने इस बात का खुलासा किया कि 1996 में अर्नोल्ड का हाउस कीपर मिल्ड्रेड बेना के साथ अफेयर था। बेना और अर्नोल्ड की पत्नी लगभग एक साथ प्रेग्नेंट हुई थीं। मारिया और अर्नोल्ड के चौथे बेटे क्रिस्टोफर के जन्म के ठीक 5 दिन बाद बेना ने बेटे यूसुफ को जन्म दिया।
इस वक्त तक ये बात मारिया को नहीं पता था कि बेना का बेटा अर्नोल्ड का ही है, लेकिन जैसे-जैसे मिल्ड्रेड का बेटा बड़ा होने लगा कि उसकी शक्ल काफी हद तक अर्नोल्ड से मिलती थी। जब यूसुफ 13 साल का हुआ तब उसे पता चला कि उसके बायोलॉजिकल फादर अर्नोल्ड हैं। इस बात की जानकारी उसे एक मीडिया रिपोर्ट से हुई थी।
जब मारिया ने एक काउंसलिंग सेशन के दौरान अर्नोल्ड से पूछा कि क्या वो सच में यूसुफ के पिता हैं, तो वो घबरा गए। शुरुआत में वो शांत रहे, लेकिन उन्होंने ये बात कबूल ली कि हां युसुफ उनके ही बेटे हैं। उन्होंने मिल्ड्रेड के साथ अफेयर को अपनी लाइफ की सबसे बड़ी गलती बताया था। इस वजह से उनके परिवार में काफी हंगामा हुआ। उनकी गलती की सजा पूरे परिवार को भुगतनी पड़ी थी। अर्नोल्ड ने यह भी कहा था कि उन्हें बाकी जिंदगी इसी दर्द के साथ गुजारनी पड़ेगी।
राजनीति में भी कदम रखा 
2003 में अर्नोल्ड ने राजनीति में कदम रखा था। उन्होंने रिपब्लिकन पार्टी की तरफ से 7 अक्टूबर, 2003 को अमेरिका के कैलिफोर्निया राज्य के 38वें गवर्नर के पद पर शपथ ली। इसके बाद 7 नवंबर, 2006 को वो फिर से चुने गए और दूसरी बार कैलिफोर्निया के गवर्नर बने। वो इस पद पर साल 2011 तक रहे।
उनका राजनीतिक करियर विवादित रहा। शुरुआत में तो वो जनता के बीच बहुत पॉपुलर थे। कुछ लोग मानना था कि वो राष्ट्रपति बनने के काबिल थे, लेकिन समय के साथ उनकी पॉपुलैरिटी में कमी आ गई।
न्यूयॉर्क टाइम्स की रिपोर्ट के अनुसार, अर्नोल्ड सैलरी में ज्यादा कटौती करते थे जिस वजह से राज्य के कर्मचारी उन्हें पसंद नहीं करते थे। हालांकि, ऐसा वो पार्टी के दबाव पर करते थे। पार्टी चाहती थी कि वो सख्त बनें और कुछ लोगों चाहते थे कि वो उदार बनें।
6 महिलाओं ने लगाए थे गलत तरीके से छूने के आरोप 
जब अर्नोल्ड ने राजनीति में कदम रखा था, तब लॉस एंजिल्स टाइम्स ने एक रिपोर्ट पब्लिश की थी। उस रिपोर्ट में लिखा था कि 6 महिलाओं ने आरोप लगाया था कि अर्नोल्ड ने उन्हें जबरदस्ती छुआ था।
हाल में रिलीज हुई डॉक्यूमेंट्री 'अर्नोल्ड’ में इस आरोप पर भी अर्नोल्ड ने बात की। उन्होंने कहा, बस इतना कहूंगा कि ये चीज तब भी गलत थी और आज भी गलत हैं। मैं माफी मांगता हूं और स्वीकारता हूं कि उस वक्त मैंने गलत किया था।
एक सफल बिजनेसमैन भी हैं अर्नोल्ड 
अर्नोल्ड ने डायरेक्शन में भी हाथ आजमाया। द लेजेंड ऑफ कॉनन, कनेक्टिकट में क्रिसमस जैसी फिल्मों को डायरेक्ट किया था। उन्होंने साथी बॉडी बिल्डर फ्रेंको कोलंबो के साथ एक ईंट बनाने का कारोबार शुरू किया था जिससे उन्हें काफी प्रॉफिट हुआ था। उन्होंने अपनी बॉडी बिल्डिंग की कमाई को कैलिफोर्निया रियल एस्टेट मार्केट में भी इन्वेस्ट किया था।